Slik bruker du 3,5 milliarder Lotto-kroner
Lørdag kveld gikk en person fra Florida i USA av med den utrolige vinnerpotten på 590 millioner dollar. Aldri før har en enkeltperson vunnet så mye penger. Bare én gang tidligere har jackpoten i et amerikansk lotteri vært større. Ifølge CNN delte tre personer en pott på 656 millioner dollar, omtrent 3,5 milliarder kroner, i 2012. HVA VILLE DU GJORT MED 3,5 MILLIARDER? DEL DINE DRØMMER OG LES ANDRES MILLIARDFANTASIER HER!Gevinsten er uansett ny rekord for det populære Powerball-lotteriet som holdes i 43 amerikanske stater. Foreløpig vet man lite om vinnerkupongen, annet enn at den ble kjøpt på et supermarked i småbyen Zephyrhills. Flere detaljer vil bli kunngjort senere, ifølge lotteriets talspersoner i Florida. Så langt har heller ikke vinneren meldt seg og arrangøren har ingen anelse om hvem vedkommende er. Men et annet spørsmål er: Hva gjør man med så vanvittig mye penger? - Det er jo enorme summer, sier forbrukerøkonom Silje Sandmæl i DNB til VG.Hun synes det er vanskelig å gi noen klare råd til folk som vinner så høye summer. - Det er jo ikke lett å gi noe fasitsvar på det, men vinner man så mye penger har man sikret sin fremtid og fremtiden til nye generasjoner ganske godt. Så da trengs det profesjonell forvaltning. Det gjelder å ikke satse alt på et kort. Her er det snakk om såpass mye penger at man kan realisere både små og store drømmer, sier Sandmæl. Hun ville uansett ha rådet personer som vinner store pengesummer til å få hjelp av en rådgiver. Det er jo noe med å få pengene forvaltet på en god måte, så de varer lenge. Da er det profesjonell hjelp som gjelder. Det viktigste er å ikke satse alt på et kort, men å spre investeringene sine. Da må man plassere langsiktig og kortsiktig, noe med risiko og noe uten.Sandmæl advarer mot å gå i luksusfellen, men gjør også et unntak for amerikaneren som har vunnet 3,5 milliarder. - Man må passe seg for å gjøre noen dumdristige grep som å kjøpe et fotballag uten å tenke på konsekvensene. Men nå er dette så mye så denne personen har råd til å gjøre noen feil og. Det har man råd til da, det er jo helt syke summer. Her har man muligheten til å hjelpe andre ved å for eksempel opprette en stiftelse, sier hun. VG møtte Audun Caspersen (31) og Josefin Eriksson (31) fra Oslo. De sier livsnytelse står øverst på listen over hva de ville brukt pengene på. - Vi hadde reist verden rundt og spist all slags spennende mat. Så hadde vi betalt litt gjeld og hjulpet venner og familie, og selvsagt sikret datteren vår for all fremtid. Men vi måtte donert bort en god slump også, sier Audun. - Med så mye penger kunne man levd ut alle drømmene man har hatt hele livet, sier Josefin.Drosjesjåfør Alf Ottar Olsen (53) fra Oslo sier han ville fortsatt i jobben sin. - Det er jo så vanvittig mye penger at her gjelder det ikke å miste bakkekontakten. Jeg hadde fortsatt å jobbe som vanlig, men hadde kanskje tatt ut noe mer ferie. Men jeg hadde gitt mye til familien, også måtte jeg fått hjelp fra en rådgiver til hvordan jeg skulle ha investert resten, sier Olsen. Studenten Anne Johanne Fladmark Pedersen (20) fra Ålesund ville gitt bort mye av pengene til andre. - Jeg hadde gitt mye til venner og familie, og gitt en god del til ulike veldedige formål. Studielånet hadde blitt prioritert først, men så hadde det jeg nok brukt mye på reise. Jeg hadde spandert en luksuriøs reise på hele familien så fort jeg fikk pengene, sier Pedersen.
Forbrukerøkonom Silje Sandmæl advarer storvinnere i Lotto mot å kjøpe fotballag, men sier det er lov å gjøre noen tabber dersom man har 3,5 milliarder kroner i banken.